Alligevel har selskabet under dette folkemøde indsat yderligere 60 afgange sammenlignet med sidste år, så 187 DAT-fly letter og lander fra Rønne mellem onsdag og søndag i Folkemøde-ugen.

Selskabet bruger dog i år nogle lidt mindre fly. Derfor er cirka samme antal sæder til salg som under Folkemødet i 2018.

De mange ekstra afgange går i høj grad uden om København, fortæller selskabets administrerende direktør og stifter, Jesper Rungholm.

- Vi har primært øget med ruter direkte fra flere jyske lufthavne. Derved kan hele folket komme til Folkemødet, uden at man skal den lange vej via Københavns Lufthavn eller med tog, bus og færge.

Jesper Rungholm vurderer, at hans selskab vil sælge omtrent samme antal billetter som sidste år, men alligevel få lidt færre penge i kassen.

- Fordi vi nu har fået konkurrence på København-ruten, har vi en lidt dårligere indtjening. Vi regner med at tjene omkring fem procent mindre på vores Folkemøde-flyvninger, end vi gjorde sidste år.

Flyselskaber CO2-kompenserer

Under tiden er flytrafikkens CO2-udledninger blevet genstand for stor debat. Det var senest tydeligt i valgkampene til Folketinget og Europa-Parlamentet. Her blev krav om passagerafgifter på flybilletter fremsat af flere partier.

Men både SAS og DAT forsikrer, at deltagere og gæster kan flyve til og fra Bornholm med grøn samvittighed.

Selskaberne har søsat flere initiativer for at nedsætte deres CO2-udledninger. Og alle flyrejser under årets Folkemøde CO2-kompenseres, lyder det fra såvel DAT som SAS.

Messerschmidt: Flypassagerer skal være 'stolte'

På årets Folkemøde var netop klima og drivhusgasudslip temaet for mange af arrangementerne.

Det gjaldt også fredag, hvor flyselskabet Norwegian var arrangør af en debat om flysektorens klimapåvirkning, og om hvorvidt flyskatter er en del af løsningen på problemet.

Her deltog blandt andet Morten Messerschmidt, nyvalgt medlem af Folketinget for Dansk Folkeparti.

Han ser ikke noget problem i, at flytrafikken til og fra Bornholm er steget voldsomt under dette Folkemøde. Han roser de to selskaber for at tage klimansvaret på sig.